# Azərbaycan Respublikası Vergilər Nazirliyinin

# 12 iyun 2017-ci il tarixli 1717040100895100 №-li

# əmri ilə təsdiq edilmişdir

# «Qeyri-kommersiya qurumunun vergi uçotuna alınması haqqında ərizə» formasının və onun əlavələrinin doldurulması

# QAYDASI

#

#  «Qeyri-kommersiya qurumunun vergi uçotuna alınması haqqında ərizə» forması vergi orqanlarında dövlət qeydiyyatından keçməyən qeyri-kommersiya qurumlarının vergi uçotuna qoyulması, habelə onların vergi uçotu məlumatlarında dəyişiklik edilməsi və ya 2004-cü il 12 aprel tarixədək 9 rəqəmli VÖEN ilə uçota alınmış qurumlara 10 rəqəmli VÖEN verilməsi məqsədilə qurumun rəhbəri tərəfindən doldurularaq vergi orqanına təqdim edilir. Ərizə forması 14 bölmədən ibarətdir.

# «1.Ərizənin təyinatı» bölməsi doldurularkən onun doldurulma səbəbindən (təyinatından) asılı olaraq müvafiq xanada işarə edilir. İlk dəfə vergi uçotuna alınan qurumlar 1.1 sətrindəki xanada, vergi uçotu məlumatlarını dəyişdirdikdə isə 10 rəqəmli VÖEN göstərilməklə 1.2 sətrindəki xanada «X» işarəsi qeyd edirlər. 2004-cü il 12 aprel tarixədək 9 rəqəmli VÖEN ilə uçota alınmış qurumlar 10 rəqəmli VÖEN verilməsi üçün müraciət etdikdə isə köhnə 9 rəqəmli VÖEN göstərilməklə 1.3 sətrindəki xanada «X» işarəsi qeyd edilir.

«2.Ərizənin təqdim edildiyi vergi orqanı» bölməsində müvafiq vergi orqanının adı 2.1 sətrindəki xanalarda göstərilir. Vergi orqanının adı göstərilən xanalara yerləşmədikdə, yalnız vergi orqanının adının baş hərfləri xanalara daxil edilir.

«3.Yenidən təşkil olunma forması» bölməsi birləşmə, bölünmə, qoşulma, ayrılma və çevrilmə yolu ilə yenidən təşkil olunmuş qeyri-kommersiya hüquqi şəxsləri tərəfindən doldurulur.

Bu zaman qeydiyyata alınan yenidən təşkil olunmuş qeyri-kommersiya hüquqi şəxsin nizamnaməsində hüquqi varislik barədə müddəalar mütləq əks etdirilməlidir. Yenidən təşkil edimiş qeyri-kommersiya hüquqi şəxsin hüquqi varisliyi birləşmə, qoşulma və ya çevrilmə zamanı təhvil aktı ilə, bölünmə zamanı bölünmə balansı ilə müəyyənləşdirilir.

Ərizənin 3.5 sətri (çevrilmə forması) istisna olmaqla bu bölmədə işarə edilən digər hallarda, qeyri-kommersiya hüquqi şəxs tərəfindən ərizənin əlavəsi olan “Yenidən təşkil olunmuş hüquqi şəxs barədə məlumat” forması aşağıdakı kimi doldurulmalıdır:

-qoşulma yolu ilə yenidən təşkil olunma qeyri-kommersiya hüquqi şəxsin dövlət qeydiyyatı məlumatlarında dəyişiklik edilməsi zərurəti yaratdıqda həmin hüquqi şəxs üzrə bu məlumatın yalnız 4.1 və 4.2 sətirləri doldurulur. Bu zaman 4.1 sətrində qoşulan (dövlət və vergi qeydiyyatı ləğv edlən) hüquqi şəxsin 10 rəqəmli VÖEN-i və onun öhdəliklərində yenidən təşkil olunmuş hüquqi şəxsin iştirak payını faizlə əks etdirən 4.2 sətrində 100 rəqəmi qeyd edilir.

-birləşmə yolu ilə yenidən təşkil olunmuş qeyri-kommersiya hüquqi şəxs üzrə birləşən (dövlət və vergi qeydiyyatı ləğv edlən) hüquqi şəxslərin VÖEN-ləri 4.1, 4.3, 4.5 və 4.7 sətrində qeyd edilir. Birləşən hüquqi şəxslərin sayı çox olduqda yeni ərizə formasından istifadə edilir. Birləşmə yolu ilə yenidən təşkil zamanı 4.2, 4.4, 4.6 və 4.8 sətirlərində də 100 rəqəmi qeyd edilir.

-bölünmə yolu ilə yenidən təşkil olunmuş qeyri-kommersiya hüquqi şəxs üzrə yalnız 4.1 və 4.2 sətirləri doldurulur. Bu zaman 4.1 sətrində bölünən (dövlət və vergi qeydiyyatı ləğv edlən) hüquqi şəxsin 10 rəqəmli VÖEN-i qeyd edilir və bölünmə balansına əsasən onun öhdəliklərində yenidən təşkil olunmuş hüquqi şəxsin iştirak payı 4.2 sətrində faizlə əks etdirilir.

**-** ayrılma yolu ilə yenidən təşkil olunma zamanı, bir qayda olaraq, hüquqi varislik yaranmır. Ayrılma yolu ilə yenidən təşkil olunma zamanı hüquqi varislik yarandığı halda yenidən təşkil olunmuş hüquqi şəxs üzrə yalnız 4.1 və 4.2 sətirləri müvafiq qayda ilə doldurulur.

# Ərizənin «4.Qurum haqqında ümumi məlumat» bölməsində müvafiq sətirlərdəki xanalara dövlət qeydiyyatı sənədlərinə əsasən qurumuntam adı (sətir 4.1), qısaldılmış adı (sətir 4.2), dövlət qeydiyyatını həyata keçirən orqanın adı (sətir 4.3), həmin orqanın verdiyi şəhadətnamənin və ya qərarın tarixi (sətir 4.4) və nömrəsi (sətir 4.5) qeyd edilir. Ərizə xarici hüquqi şəxsin nümayəndəliyi, filialı və ya digər bölməsi tərəfindən doldurulduqda, 4.6 sətrində müvafiq xanada X işarə edilir və 4.7 sətrində xarici ölkənin 3 hərfli kodu (abreviaturası) qeyd edilir.

# «5.Ünvanlar» bölməsində müvafiq sətirlərdəki xanalara qurumun dövlət qeydiyyatı sənədlərinə əsasən hüquqi ünvanın poçt indeksi (sətir 5.1), şəhər və ya rayon (sətir 5.2), kənd və ya qəsəbə (sətir 5.3), küçə (sətir 5.4), evin nömrəsi (sətir 5.5), mənzil və ya otağın nömrəsi (sətir 5.6) göstərilməklə qeyd edilir.

Hüquqi ünvan əsas fəaliyyətin həyata keçirildiyi ünvandan (idarənin yerləşdiyi ünvandan) fərqli olduqda faktiki ünvan eyni qayda ilə 5.7-5.12 sətirlərə qeyd edilir və 5.13 sətrində müvafiq xanada **«X»** işarə edilməklə vergi orqanı ilə poçt əlaqəsinin aparılması üçün münasib ünvan seçilir.

«6.Əlaqə telefonu və elektron ünvanı» bölməsində qurumun əlaqə (iş, faks, mobil) telefonları, elektron poçt ünvanı müvafiq olaraq 6.1, 6.2, 6.3 və 6.4 sətirlərdəki xanalara qeyd edilir. Ərizədə qurumun ən azı bir əlaqə telefonu göstərilməlidir.

# «7.Təsnifat» bölməsində hüquqi şəxsin təsis sənədlərinə əsasən mülkiyyət növü (sətir 7.1) və təşkilati hüquqi forması (sətir 7.3) qeyd edilir. Bu sətirlərə uyğun kodlar (sətir 7.2 və 7.4) vergi orqanının vəzifəli şəxsi tərəfindən təsdiq edilmiş statistik təsnifata görə dəqiqləşdirilib daxil edilir.

#  «8.Hüquqi şəxsin tabeçiliyi» bölməsində hüquqi şəxsin aid olduğu mərkəzi icra hakimiyyəti orqanının (sətir 8.1) və hüquqi şəxsin bilavasitə tabe olduğu yuxarı təşkilatın qısaldılmış adları (sətir 8.3) göstərilir. 8.2 və 8.4 sətirlərinə uyğun xanalarda həmin təşkilatların VÖEN-ləri qeyd edilir.

#  Xüsusi mülkiyyətə aid edilən və tabeçiliyi olmayan qeyri-kommersiya hüquqi şəxslər üzrə bu bölmə doldurulmur. Həmin hüquqi şəxslər üzrə bu ərizənin əlavələri olan «Təsisçi-hüquqi şəxslər barədə məlumat» və «Təsisçi-fiziki şəxslər barədə məlumat» formaları doldurulur.

# «Təsisçi-hüquqi şəxslər barədə məlumat» formasında rezident təsisçilərin adı və 10 rəqəmli VÖEN-i, qeyri-rezident təsisçilərin isə adı, rezidenti olduğu ölkənin adı və kodu, habelə qeyri-rezidentin hüquqi ünvanı və əlaqə telefonları göstərilir.

«Təsisçi-fiziki şəxslər barədə məlumat» formasında təsisçi fiziki şəxslərin soyadı, adı və atasının adı, vətəndaşlığı, ölkənin kodu, şəxsiyyətini təsdiq edən sənədin seriyası və nömrəsi, habelə onun ünvanı və əlaqə telefonları göstərilir. Fin-kod vergi orqanının vəzifəli şəxsi tərəfindən şəxsiyyəti təsdiq edən sənədə əsasən qeyd edilir.

Təsisçi fiziki şəxslər Azərbaycan Respublikasının vətəndaşı olmadıqda Dövlət Miqrasiya Xidmətinin əcnəbilərə və vətəndaşlığı olmayan şəxslərə verdiyi daimi və ya müvəqqəti icazə vəsiqəsinin rekvizitləri (seriya, nömrə və FİN-kod), icazə vəqəsi olmadıqda isə vətəndaşı olduğu ölkə tərəfindən verilmiş pasportun rekvizitləri (seriya və nömrə) qeyd edilir.

# Təsisçilər barədə hər iki formada ölkənin kodu vergi orqanının vəzifəli şəxsi tərəfindən doldurulur.

# «9.Vergi ödəyicisinin fəaliyyəti və vergi münasibətləri» bölməsinə daxil edilən məlumat qurumun fəaliyyəti ilə bağlı məsələləri əhatə edir. Qurumun fəaliyyəti zamanı vergi münasibətləri Vergi Məcəlləsinin müddəaları ilə tənzimlənəcəksə, bu halda 9.1 sətrinə uyğun xanada «X» işarə edilir. Qurumun fəaliyyəti zamanı vergi münasibətləri qanunla təsdiq olunmuş hasilatın pay bölgüsü haqqında, əsas boru kəməri haqqında və digər bu qəbildən olan sazişlərdə və ya qanunlarda, o cümlədən neft və qaz haqqında qanunlarda nəzərdə tutulmuş və Vergi Məcəlləsindən fərqli olan müddəalar ilə tənzimlənəcəkdirsə, bu halda 9.2 sətrinə uyğun xanada «X» işarə edilir və qurumun xüsusi vergi rejimi ilə işləyəcəyi bildirilir. Fəaliyyət zamanı vergi münasibətləri həm Vergi Məcəlləsi ilə, həm də Azərbaycan Respublikasının müvafiq saziş və qanunlarında nəzərdə tutulmuş və Vergi Məcəlləsindən fərqli olan müddəalarla tənzimlənəcəkdirsə, bu halda 9.1 və 9.2 sətirlərdəki xanaların hər birində işarə edilməlidir. 9.2 sətrinə uyğun xanada işarə etmiş qurum eyni zamanda bu ərizənin əlavəsi olan «Xüsusi vergi rejiminin tətbiqi barədə məlumat» formasını doldurur.

«Xüsusi vergi rejiminin tətbiqi barədə məlumat» formasında qurum hasilatın pay bölgüsü haqqında, əsas boru kəməri haqqında və digər bu qəbildən olan sazişlərdə və ya qanunlarda, o cümlədən neft və qaz haqqında qanunlarda nəzərdə tutulmuş işlərin yerinə yetirilməsində hansı statusda (əməliyyat şirkəti, podratçı, xarici subpodratçı və subpodratçı) çıxış etməsini göstərir. Bu məqsədlə müvafiq xanalarda işarə etməklə qurumun əməliyyat şirkəti, podratçı, xarici subpodratçı və ya subpodratçı statusunda hansı sazişin iştirakçısı olduğu bildirilir. Müvafiq sətrə uyğun xanalara sazişin qısaldılmış adı qeyd edilir. Qurum sazişdə podratçı statusu ilə çıxış edirsə sazişdə həm də iştirak payını faizlə qeyd edir. Hər bir sətirdə yalnız bir saziş əks etdirilə bilər. Xarici ölkələrin səfirlikləri və onlara bərəbər tutulan nümayəndəliklər müvafiq xanada işarə edirlər.

Qurum xüsusi vergi rejimi ilə fəaliyyətini dayandıran hallarda da bu əlavəni müvafiq qaydada doldurub vergi orqanına təqdim etməlidir.

9.3 sətrinə uyğun xanada qurumun faktiki olaraq yerinə yetirəcəyi əsas fəaliyyət növü və 9.4, 9.5 və 9.6 sətirlərdəki xanalarda isə digər fəaliyyət növləri göstərilir. Fəaliyyət növləri qurumun nizamnaməsində (əsasnaməsində) göstərilənlərdən kənarlaşmamalıdır.

#  9.7, 9.8.1, 9.8.2 və 9.9 sətirlərdə qurumun hansı verginin ödəyicisi olması əks etdirilir.

Əlavə dəyər vergisi ödəyicisi olacaq qurumlar 9.7 sətrinə uyğun xanada işarə edirlər. Bu zaman onlar əlavə olaraq vergi orqanına ƏDV-nin məqsədləri üçün qeydiyyat haqqında ərizə verməlidirlər.

Sadələşdirilmiş vergi ödəyicisi kimi fəaliyyət göstərəcək qurum üzrə 9.8.1 sətrə uyğun xanada işarə edilir. Sadələşdirilmiş vergi ödəyicisi olan qurum ƏDV-nin ödəyicisi ola bilmədiyi üçün bu zaman müvafiq olaraq 9.7 sətrinə uyğun xanada işarə edilmir. Mənfəət vergisinin ödəyicisi kimi fəaliyyət göstərəcək qurumlar 9.8.2-ci sətirə uyğun xanada işarə edirlər.

Mülkiyyətində və ya istifadəsində torpaq sahəsi olan qurumlar 9.9 sətrə uyğun xanada işarə edirlər. Torpağın mülkiyyətçisi olan qurumlar 9.9.1 sətrə uyğun xanaya işarə qoyub müvafiq xanalarda torpaq üzərində mülkiyyət hüququnu təsdiq edən sənədin nömrəsini (sətir 9.9.1.1), tarixini (sətir 9.9.1.2) və kv.metrlə torpağın sahəsini (sətir 9.9.1.3) göstərirlər. Torpaqdan icarə müqaviləsi və torpağın istifadəyə verilməsi ilə bağlı digər müqavilələr əsasında istifadə edən qurumlar 9.9.2 sətrə uyğun xanaya işarə qoyub müvafiq xanalarda istifadə barədə qərarın (müqavilənin) nömrəsini (sətir 9.9.2.1), tarixini (sətir 9.9.2.2), torpağı istifadəyə vermiş təşkilatın adını (sətir 9.9.2.3) və kv.metrlə torpağın sahəsini (sətir 9.9.2.4) göstərirlər.

### «10. Qurumun rəhbəri (qanuni təmsilçisi) barədə məlumat» bölməsində 10.1, 10.2 və 10.3 sətirlərdəki xanalara qurumun təsisçiləri tərəfindən təyin edilmiş rəhbərinin(qanuni təmsilçisinin) soyadı, adı və atasının adı qeyd edilir.

«11.Qurumun rəhbərinin şəxsiyyətini təsdiq edən sənəd » bölməsində 11.1, 11.2, 11.3 və 11.4 sətirlərə uyğun xanalara qurumun rəhbərinə (qanuni təmsilçisinə) Azərbaycan Respublikasının daxili işlər orqanları tərəfindən verilmiş və özündə vətəndaşların FİN-kodunu əks etdirən şəxsiyyət vəsiqələrinin məlumatları daxil edilir. Şəxsiyyət vəsiqəsinə əsasən FİN-kod (11.5 sətir) vergi orqanının vəzifəli şəxsi tərəfindən doldurulur.

Qurumun rəhbəri (qanuni təmsilçisi) Azərbaycan Respublikasının vətəndaşı olmadıqda Dövlət Miqrasiya Xidmətinin əcnəbilərə və vətəndaşlığı olmayan şəxslərə verdiyi daimi və ya müvəqqəti icazə vəsiqəsinin rekvizitləri (seriya, nömrə və FİN-kod), icazə vəqəsi olmadıqda isə vətəndaşı olduğu ölkə tərəfindən verilmiş pasportun rekvizitləri (seriya və nömrə) qeyd edilir.

# «12. Qurumun rəhbərinin (qanuni təmsilçisinin) ünvanı» bölməsinin 12.1, 12.2, 12.3, 12.4, 12.5 və 12.6 sətirlərdəki xanalar şəxsiyyəti təsdiq edən sənədin və faktiki yaşayış yerinin məlumatlarına əsasən doldurulur. Bu bölmədə həmçinin qurumun rəhbərinin (qanuni təmsilçisinin) əlaqə (iş, ev, mobil) telefonları 12.7, 12.8 və 12.9 sətirlərdəki xanalara qeyd edilir.

#  «13.Ərizənin məzmunu» bölməsində qurumun rəhbəri (qanuni təmsilçisi) 13.1 sətrə öz soyadını, adını və atasının adını qeyd edir. Qurumun rəhbəri (qanuni təmsilçisi) 13.2 sətirdəki xanaya ərizənin doldurulma tarixini (gün, ay və il) qeyd etməklə 13.3 sətirdə ərizəni imzalayıb möhürlə təsdiq edir. Ərizə səlahiyyətli nümayəndə tərəfindən təqdim edildikdə, ərizəyə həmin səxsin səlahiyyətini təsdiq edən sənəd əlavə edilir və ərizənin möhürlə təsdiq edilməsi tələb olunmur.

# «14.Vergi orqanının qeydləri» bölməsi ərizəni qəbul edən və ərizədə göstərilənlərin düzgünlüyünü yoxlayan vergi orqanının vəzifəli şəxsi tərəfindən doldurularaq imzası ilə təsdiq edilir. Ərizənin hər hansı bir rekviziti üzrə məlumat olmadıqda, həmin rekvizit üçün ayrılmış yerə («X» işarəsi qoyulmalı olan xanalar istisna olmaqla) «YOXDUR» sözü yazılmalıdır. Rekvizitlərin boş saxlanılmasına yol verilmir.

Ərizə kağız formatda təqdim olunduqda, ərizənin 1-13-cü bölmələrinin bütün rekvizitləri azərbaycan dilində (latın qrafikasında) böyük çap hərfləri ilə qara və ya tünd göy rəngli qələmdən (karandaşla doldurulmasına icazə verilmir) istifadə edilərək vergi ödəyicisi və ya onun səlahiyyətli nümayəndəsi tərəfindən yazılmalıdır. Ərizənin kompüter vasitəsilə də doldurulmasına icazə verilir. Ərizə səlahiyyətli nümayəndə tərəfindən təqdim edildikdə səlahiyyəti təsdiq edən sənədin ərizəyə əlavə edilməməsi ona baxılmasından imtina edilməsinə əsas verir.

Qurumun təsisçilərinin və fəaliyyət növlərinin sayı ərizə formasında nəzərdə tutulmuş sətirlərin sayından çox olduqda, yeni formada yalnız müvafiq sətirlər doldurulmaqla ərizəyə əlavə edilir. Təsisçilərin sayı 10-dan çox olduqda, nizamnamə fondunda ən iri paya malik 10 təsisçinin məlumatı daxil edilir.

Ərizə uçot məlumatlarının dəyişdirilməsi məqsədilə təqdim olunduqda, dəyişdirilən məlumatın yeni məzmunu qeyd edilir və VÖEN istisna olmaqla dəyişikliyə məruz qalmayan məlumatlara aid müvafiq sətirlərdə qeydlər aparılmır.

Vergi Məcəlləsinin müddəalarına uyğun olaraq bu ərizə ilə birlikdə vergi orqanına qeyri-kommersiya qurumunun nizamnaməsi və ya əsasnaməsinin, dövlət qeydiyyatı barədə reyestrdən çıxarışın surətləri, ünvanı təsdiq edən sənədin, rəhbərin təyin edilməsi barədə yuxarı təşkilatın və ya təsisçinin qərarının, qurumun rəhbərinin (qanuni təmsilçisinin) şəxsiyyətini təsdiq edən sənədin surətləri əlavə edilməlidir. Bu sənədlərdən hər hansı birinin ərizəyə əlavə edilməməsi vergi uçotun alınmasından və ya vergi ödəyicisinin uçot məlumatlarının dəyişikliyinin qeydiyyata alınmasından imtina edilməsinə əsas verir. Hüquqi şəxslər onların yuxarı təşkilatlarına VÖEN verildikdən sonra uçota alınırlar.